**Dragi člani in podporni člani!**

Podružnica Maribor Vas **15. junija 2019** vabi na strokovno ekskurzijo v Posavje in Obsotelje.



Odhod ob 8.00 izpred železniške postaje v Mariboru (pri lokomotivi).

Peljali se bomo mimo Celja proti **Brežicam**, kjer bomo obiskali **Brežiški grad.** Grad je bil v virih prvič omenjen leta 1249. Notranjost gradu je že dolgo razkošna baročna rezidenca. V gradu je od l. 1949 muzej z različnimi zbirkami (arheologija, etnologija, kmečki upori, NOB). Ogledali si bomo zbirke in veličastno **viteško dvorano**.

Po ogledu bo sledila vožnja do **Čateža**. Postanek bo za ogled in kosilo. Nadaljevali bomo do **Bizeljskega**. Po želji ogled **repnice in degustacija vina -** peščenih jam iz silikatnega peska, ki danes služijo kot vinske kleti. Mnoge so zanimive po tem, ker imajo naravno poslikane strope.

Popoldan se bomo ustavili v **Podčetrtku**, kjer si bomo ogledali **samostan Olimje**. V nekdanjem gradu, lasti grofov Atems, ki je danes spremenjen  v samostan, prebivajo manjši bratje sv. Frančiška - minoriti. Ob njem stoji veličastna cerkev Marijinega Vnebovzetja, ena najlepših baročnih umetnin evropske celine. V zavetju samostana se v pritličju južnega stolpa skriva neprecenljiva umetnina, stara samostanska lekarna s freskami, zapuščina patrov Pavlincev. Ogledali si bomo cerkev in lekarno. Po ogledu se bomo peš napotili do **čokoladnice**. Sledila bo vožnja proti domu, kamor bomo prispeli v večernih urah.

**DOPLAČILO PO ŽELJI**: ogled repnic in degustacija vina 5 EUR (boste plačali sami tam).

Društvo krije stroške prevoza in kosila za **REDNE ČLANE**.

**CENA IZLETA** za **PODPORNE ČLANE IN NEČLANE** znaša **20 EUR\*.**

***\*****Izlet plačate dan pred odhodom po položnici, ki jo boste po prijavi prejeli na dom s strani turistične agencije Pozejdon Turizem. Cena vključuje prevoz, kosilo****,*** *oglede in vstopnine ter organizacijo in vodenje izleta.*

Prijave zbiram do zasedbe sedežev v avtobusu, vendar **najkasneje do torka, 11. junija 2019,**

(zaradi rezervacije avtobusa in pravočasne izdaje položnic)

na telefonsko številko **040 526 766** (med 14. in 20. uro).

Veselim se prijetnega druženja in vas lepo pozdravljam.

Mojca Kline, vodja podružnice Maribor

*Občasno naredimo fotografije za namene informiranja (objava članka v glasilu Revmatik, na naši spletni strani in na družabnih omrežjih). O fotografiranju, namenu in mediju objave (kje, kdaj) Vas bomo predhodno vedno obvestili na kraju samem. Imeli boste možnost, da se v času snemanja in/ali fotografiranja umaknete iz kadra. V kolikor tega ne boste storili, bomo to razumeli kot Vaše pritrdilno dejanje (11. točka 4. člena Splošne uredbe o varstvu podatkov št. 2016/679).*